Strømmen Idrettsforening

Strømmen Idrettsforening (stiftet 25. september 1911 som Strømmen Fotballklubb) er et fleridrettslag fra Strømmen på Nedre Romerike. Strømmen IF har i dag aktive grupper innen fotball, cricket, turn og friidrett.

Tabellen

Historie 
Strømmen Idrettsforening fikk sitt nåværende navn 27. juni 1945 da Strømmen Fotballklubb (Landsforbundet for Idrett) og Strømmen Idrettslag (AIF) slo seg sammen. Strømmen Fotballklubb, Fotballklubben Norrøna fra 1914, var i sine første leveår dominerende på Romerike med fem kretsmesterskap i A-klassen frem til 1920. Strømmen Ballklubb ble stiftet i 1925 og dermed ble det to konkurrerende fotballklubber på Strømmen. De to borgerlige klubbene Strømmen BK og Norrøna fusjonerte 6. mai 1935 og tok tilbake det opprinnelige navnet Strømmen Fotballklubb. Klubben er i dag mest kjent for fotball men har tidligere også hevdet seg bra i andre idretter, spesielt skøyter, alpint og friidrett.

Fotball 

Strømmen IF har lag både i topp- og breddefotball. Per 31. desember 2022 hadde fotballen i Strømmen IF 494 aktive medlemmer fordelt på 31 lag.

Klubbens A-lag spiller siden 2022 i PostNord-ligaen med Kasey Wehrman som hovedtrener. De tolv foregående sesongene spilte klubben i OBOS-ligaen, ligarekord for antall sammenhengende sesonger. Hjemmekampene spilles på Strømmen stadion.

Strømmen IF kom til semifinalen i NM i 1957 og spilte i den øverste divisjonen mellom 1949 og 1961 samt i 1986 og 1988. Totalt har Strømmen henholdsvis 13 og 30 sesonger bak seg på de to øverste nivåene av det norske seriesystemet. Juniorlaget ble Norgesmestere i 1971.

Supporterklubben heter Strømmen Greyhounds.

Klubbrekorder fotball 

 Største seier: 12–0 mot Funnefoss/Vormsund, 31. august 2002
 Største tap: 0–8 mot Hamarkameratene 28. mai 1984
 Beste serieprestasjon: 2. plass Hovedserien avdeling A 1954 og 1957. I en samlet toppserie 11. plass 1988
 Beste cup-prestasjon: Semifinale 1957, tap 1-4 mot Sandefjord
 Tilskuerrekord: 12 000 mot Larvik Turn, NM 5. runde 8. september 1957
 Flest obligatoriske kamper: 301, Tor Hansen 1945-1965
 Flest mål i obligatoriske kamper: 172 mål på 265 kamper, Jan Arne Tangen 1946-1960
 Flest mål i en sesong: 26, Tore Kallstad 1985
 Antall sesonger i øverste divisjon: 13 sesonger
 Antall sesonger i nest øverste divisjon: 27 sesonger

Andre idretter 
Strømmen IF er fortsatt medlem av Norges Gymnastikk- og Turnforbund, dog er et trimparti for eldre eneste aktivitet. Høsten 2021 ble cricket opptatt som ny idrett i klubben. Etter en god debutsesong er laget klar for Super League division 4 sesongen 2023.

Klubbens eneste norgesmester i friidrett er Otto Rui. Han ble tok gull i slegge 1987 og tok også medalje i norgesmesterskapene 1985, 1988 og 1989. Blant damene er Sidsel Kjellås den mest meritterte med fem individuelle NM-medaljer i fem forskjellige disipliner. Friidretten på Strømmen blomstret igjen ved årstusenskiftet og klubben ble for dette hedret som «Årets strømling 2001». Året etter ble vedtok Skedsmo kommune å legge ned Strømmen stadion som friidrettsarena. De siste aktive medlemmene i friidrettsgruppa gikk over til nystartede Romerike Friidrett våren 2014.

I hurtigløp på skøyter satt Johann Olav Koss klubbrekord på fem distanser sesongen 1988/89, rekordene står ennå. Koss representerte Strømmen IF på isen frem til 1990 da skøytegruppa ble nedlagt. Det samme gjorde en annen olympisk mester, Finn Helgesen, før han i 1938 valgte OSK. Ove Løvåsen, Erik Vea og Henrik Berntsen er andre skøyteløpere fra Strømmen IF.

Klubbens eneste kongepokalvinner er Arild Holm. Holm ble norgesmester i alpine øvelser hele 15 ganger. Alpingruppa i Strømmen IF ble nedlagt i 1994.

Strømmen hevdet seg også bra i andre lagidretter årene etter krigen. Håndballaget var lenge Romerikes beste mens høydepunktene i bandy var to sesonger i Landsdelsserien. I tillegg til håndball og bandy hadde Strømmen IF tidligere også aktive grupper i orientering, alpint, bordtennis, kunstløp, sykling, gammeldans, ski (langrenn og hopp), turmarsj og svømming. Ved 70-årsjubileumet i 1981 var klubben Norges største idrettslag med 1950 medlemmer.

Spillerstall 
Oppdatert 11. august 2023.

Fremtredende tidligere spillere 
  Stig Inge Bjørnebye
  Jan Arne Tangen
  Tore Kallstad
  Bjørn Arild Levernes
  Espen Haug
  Bjørn Viljugrein
  Odd Wangen
Nils Tømte
  Espen Olsen
  Joar Hoff
  Erik Karlsen
  Madiou Konate

Referanser

Eksterne lenker 
 
 Strømmen Greyhounds – Supporterklubb

Idrettslag i Lillestrøm
Idrettslag etablert i 1911
Fotballag i Lillestrøm
Fotballag etablert i 1911
Friidrettslag i Norge
Skøyteklubber i Akershus
Tidligere bandyklubber i Norge
Tidligere skøyteklubber i Norge
Akershus fylkes kulturpris
1911 i Norge
Artikler i skøytesportprosjektet